Препоруке за писање извештаја комисије о научној заснованости теме докторске дисертације

Наслов треба да буде усаглашен са садржајем, јасан, информативан, не предугачак. Не сме да има правописне и граматичке грешке.

Научна област дисертације треба да одговара садржају.

Предмет рада треба да буде јасно изложен. Предвиђена истраживања треба да чине логичну целину и да се виде идеје водиље. Научне циљеве истраживања такође треба прегледно приказати. Очекује се да текст о предмету рада, научним циљевима и очекиваним резултатима не буде написан исувише концизно. Истовремено, не препоручује се ни претерано расплињавање, односно навођење небитних појединости, поготово имајући у виду да урађена дисертација треба да буде у складу са одлуком о прихватању теме. Из извештаја треба да се види да се ради о научном, а не о стручном раду.

Методе истраживања треба изложити релативно детаљно (отприлике на једној страни текста). Овај део не треба да буде написан уопштено, нпр. уколико се ради о анализама, очекује се да се наброје јони и молекули који ће бити одређивани, а ако се испитује биолошка активност да се наведу микроорганизми, ћелијске линије итд. Наравно, треба водити рачуна да то што је написано у извештају буде касније и урађено у докторату.

Актуелност проблематике треба да се потврди новим радовима у што је могуће угледнијим часописима. Референце истраживачке групе ментора не смеју да доминирају, мада једна до две могу бити наведене. Референце морају да буду означене бројевима по редоследу у тексту. Максималан број референци је десет (у већини извештаја има их управо толико). Не препоручује се да буде мање од седам литературних навода.

У списак радова који квалификују ментора за вођење докторске дисертације не смеју да се ставе референце које ће касније бити наведене као радови из дисертације. Уколико има два ментора, радови који се наводе не смеју бити заједнички.

Текст мора бити технички сређен, без грешака у стручној терминологији и са минималним бројем граматичких и правописних грешака. Треба да буде откуцан ћирилицом. Називи хемијских супстанци треба да буду дати на српском.

Уколико се биолошка и биохемијска истраживања обављају на хуманим узорцима, мора да постоји дозвола етичког комитета. Из ње се мора јасно видети да се односи на истраживања из дисертације. Исто важи за рад са експерименталним животињама. Уколико се ради са заштићеним врстама, неопходна је дозвола Министарства заштите животне средине.

Пожељно је да се комисија за писање извештаја образује тако да њени чланови не буду експерти за једну те исту област. Исто важи и када се предлажу два ментора. Уколико је тема интердисциплинарна, пожељно је да се укључе одговарајући стручњаци већ у овој фази, а обавезно за писање реферата о урађеној тези.

Захтев Факултета Универзитету за давање сагласности на предлог теме, као и одговарајућа одлука Наставно-научног већа морају да буду без грешака. Препоручује се кандидатима или менторима да неколико дана уочи седнице Већа научних области провере на сајту Универзитета материјал за седницу.

Препоруке за писање реферата о урађеној дисертацији

Наслов дисертације мора бити идентичан наслову који је усвојен на седници Већа научних области.

Реферат мора бити технички сређен и откуцан ћирилицом. Резултате треба прегледно изложити, водећи рачуна о правилном коришћењу стручне терминологије, са што мање правописних и граматичких грешака. Реферат мора бити усклађен са садржајем дисертације. Резултати приказани у дисертацији не смеју битно одступати од предлога истраживања у извештају о заснованости теме.

Приказани радови из дисертације морају заиста произилазити из ње. Не треба наводити радове који једва да имају додирних тачака са дисертацијом, као ни радове у припреми. Не смеју се приказивати радови који су већ искоришћени за одобравање одбране дисертације неког другог докторанда. Не смеју се приказивати радови који су претходно били наведени као референце које квалификују ментора за вођење докторске дисертације или као референце које подржавају (образлажу) тему дисертације. Мора постојати хиперлинк за све радове из дисертације. Треба водити рачуна о правилној категоризацији радова.

Захтев Факултета Универзитету за давaње сагласности на oдлукe о усвајању извештаја Комисије за оцену докторске дисертације, као и одговарајућа одлука Наставно-научног већа морају да буду без грешака. И у овој фази се препоручује кандидатима или менторима да неколико дана уочи седнице Већа научних области провере на сајту Универзитета материјал за седницу.